La Llei 31/2002, de 30 de desembre, de mesures fiscals i administratives, ha modificat el període impositiu i la norma de meritament de la taxa sobre el joc que grava les màquines recreatives i d'atzar.
D'acord amb això, el període impositiu coincideix amb el trimestre natural i la taxa es merita el primer dia del trimestre.
Les modificacions anteriors obliguen a efectuar les adequacions oportunes de la norma reglamentària de desenvolupament, singularitzada en el Decret 81/1999, de 23 de març, pel qual es desplega el règim de pagament de la taxa que grava els jocs de sort, d'envit o d'atzar.
A banda d'aquesta finalitat d'adequació, el present Decret incorpora una norma específica en relació amb la transmissió de màquines operada abans del període de pagament de la taxa corresponent al trimestre en curs, d'acord amb l'habilitació que la mateixa Llei 31/2002 abans esmentada introdueix en la modificació de l'article 34.3 in fine de la Llei 25/1998, de 31 de desembre, i conforme a la qual es permet avançar per aquests casos el moment de pagament de la taxa.
D'altra banda, s'introdueix la possibilitat que la presentació de l'autoliquidació i ingrés de la taxa s'efectuï mitjançant suport magnètic, sistema que ha de facilitar als subjectes passius d'aquest tribut el compliment de les seves obligacions fiscals, mitjançant l'autorització prèvia del director territorial, que és l'òrgan amb funcions de coordinació del funcionament general de cadascuna de les noves direccions territorials creades pel Decret 8/2003, de 8 de gener, pel qual s'estableix l'estructura organitzativa de les direccions territorials del Departament d'Economia i Finances.
Finalment, en l'article 2 s'efectuen modificacions puntuals a l'esmentat Decret 8/2003, de 8 de gener, per tal d'ajustar els àmbits d'actuació dels serveis de gestió tributària, de les unitats de valoració i de les intervencions territorials.
Per tot això, vist el dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
Modificació del Decret 81/1999, de 23 de març, pel qual es desplega el règim de pagament de la taxa que grava els jocs de sort, d'envit o d'atzar.
Es modifica l'apartat 3 de l'article 2 del Decret 81/1999, de 23 de març, que passa a tenir la redacció següent:
".3 En els supòsits d'explotació de màquines o aparells automàtics aptes per a la realització dels jocs, l'ingrés de la taxa es farà d'acord amb les regles següents:
"a) En el cas de màquines autoritzades en trimestres anteriors, l'ingrés de la taxa s'efectuarà en els vint primers dies del darrer mes del període impositiu.
"b) Quan es tracti de màquines o aparells de nova autorització, els subjectes passius faran el pagament de la taxa corresponent al període impositiu en curs dins el termini de deu dies hàbils des de la data de notificació de l'autorització.
Tanmateix, no es farà liquidació quan la nova màquina substitueixi en el mateix període impositiu i dins el mateix àmbit territorial de gestió del tribut a una altra del mateix tipus i modalitat de joc que, a aquests efectes, hagi estat donada de baixa definitiva i es trobi al corrent del pagament de la taxa.
"c) En el cas de transmissió d'una màquina dins els dos primers mesos del període impositiu, el subjecte passiu ha de satisfer la taxa corresponent a aquest període amb anterioritat a l'autorització administrativa de la transmissió per l'òrgan competent."
Es modifica l'apartat 2 i s'afegeix un nou apartat 3 a l'article 3 del Decret 81/1999, de 23 de març, amb la redacció següent:
"3.2 La presentació de l'autoliquidació i ingrés de la taxa meritada per raó dels jocs celebrats en casinos o realitzats mitjançant màquines i aparells automàtics es faran a la direcció territorial del Departament d'Economia i Finances que correspongui al lloc d'emplaçament del casino o d'instal·lació de la màquina o aparell automàtic.
També es podran fer davant les entitats col·laboradores, llevat dels supòsits de nova autorització i de transmissió de màquina previstos, respectivament, a les lletres b) i c) de l'apartat 3 de l'article 2 d'aquest Decret.
"3.3 El subjecte passiu pot sol·licitar al director o directora territorial competent, en els termes previstos a l'apartat anterior, l'autorització per a realitzar la presentació de l'autoliquidació i l'ingrés de la taxa de màquines recreatives i d'atzar mitjançant suport magnètic.
En aquest cas, concedida l'autorització, el subjecte passiu haurà d'efectuar la presentació i ingrés esmentats conforme al model que li subministri a tal efecte la Direcció Territorial."
Modificació del Decret 8/2003, de 8 de gener, pel qual s'estableix l'estructura organitzativa de les direccions territorials del Departament d'Economia i Finances.
Es modifiquen els articles 6 i 15 del Decret 8/2003, de 8 de gener, que queden redactats de la manera següent:
"Al Servei de Gestió Tributària li corresponen les funcions següents:
"a) Tramitar i comprovar els expedients de gestió, inclosa la tramitació de la taxació pericial contradictòria i, si escau, fer les propostes de liquidació i les propostes de resolució dels recursos de reposició que s'hi interposin.
"b) Aprovar els expedients tramitats per les oficines liquidadores de districte hipotecari del seu àmbit territorial que s'hagin de remetre a la Delegació de la Direcció General de Tributs d'acord amb les instruccions dictades pel director o directora general de Tributs."
"Servei d'Atenció Ciutadana i de Gestió Tributària
"Al Servei d'Atenció Ciutadana i de Gestió Tributària li correspon la supervisió tant de les funcions d'informació i assistència a la ciutadania per via telefònica, telemàtica i de manera presencial en tot allò referent al compliment de les seves obligacions tributàries, com de les funcions de gestió dels tributs i, en concret, les següents:
"a) Pel que fa a l'atenció ciutadana:
"Gestionar el servei d'informació presencial dels serveis tributaris en relació amb qüestions generals de la matèria tributària.
"Atendre les sol·licituds d'informació tributària formulades per la ciutadania per via telefònica o telemàtica.
"Donar informació sobre expedients que es tramitin als serveis tributaris en què el contribuent sigui part interessada.
"Informar la ciutadania de les instruccions i les consultes emeses per la Direcció General de Tributs.
"Organitzar i gestionar el servei de cita prèvia per a l'atenció personalitzada.
"Assistir la ciutadania en la confecció d'autoliquidacions.
"Admetre, registrar i tramitar les declaracions i les autoliquidacions tributàries, així com els recursos i altres escrits relacionats amb els expedients de gestió dels tributs presentats pels contribuents.
"Emetre certificacions i altres documents relacionats amb la gestió d'expedients de liquidació de tributs, en l'àmbit de les seves competències.
"b) Pel que fa a la gestió dels tributs:
"Tramitar i comprovar els expedients de gestió, inclosa la tramitació de la taxació pericial contradictòria i, si escau, fer les propostes de liquidació i les propostes de resolució dels recursos de reposició que s'hi interposin.
"Aprovar els expedients tramitats per les oficines liquidadores de districte hipotecari del seu àmbit territorial que s'hagin de remetre a la Delegació de la Direcció General de Tributs d'acord amb les instruccions dictades pel director o directora general de Tributs".
S'afegeix un apartat 4 a l'article 18 del Decret 8/2003, de 8 de gener, amb el contingut següent:
"18.4 A més dels àmbits territorials establerts en els punts anteriors, les intervencions territorials respectives poden exercir les funcions interventores i comptables descrites en els apartats 2 i 3 de l'article 18 en l'àmbit dels serveis descentralitzats dels departaments o entitats públiques, quan així ho determini l'interventor o interventora general".
En el supòsit que a l'entrada en vigor d'aquest Decret no estigués nomenat el director o directora territorial corresponent i fins que aquest nomenament no es produeixi, l'exercici de les competències previstes a l'apartat 3 de l'article 3 que s'introdueix en el punt 2 de l'article 1 d'aquest Decret, correspondrà al delegat o delegada de la Direcció General de Tributs que sigui competent, d'acord amb el que es preveu en l'apartat 2 de l'article 3 que es modifica en aquest mateix punt 2 de l'article 1.
Aquest decret entra en vigor l'endemà de la seva publicació al Diari Oficial de la Generalitat de Catalunya.